ЕджэпIэ унэр къызэIуахыжьыгъ — Адыгэ макъ\nЕджэпIэ унэр къызэIуахыжьыгъ\nАдыгэ къэралыгъо университетым адыгэ филологиемрэ культурэм­рэкIэ ифакультет зычIэт унэу агъэкIэжьыгъэр мы мафэхэм мэфэкI шIыкIэм тетэу къызэIуахыжьыгъ.\nАдыгэ культурэм икъэухъу­мэн, икъэIэтын, ихэгъэхъон фэ­гъэхьыгъэ факультетыр 2000-рэ илъэсым мы унэм къэкIожьыгъагъ. Илъэс зэкIэлъыкIохэм ар жъы хъугъэ. ГъэрекIо къыще­гъэжьагъэу игъэкIотыгъэ гъэцэкIэжьын IофшIэнхэр мыщ рашIылIэнхэу рагъэжьэгъагъ. Ышъхьэ, псырыкIуапIэхэр зэ­блахъугъэх, итеплъэ ыкIи ­ыкIоцI игъэкIотыгъэу агъэкIэжьыгъ, аужырэ шапхъэхэм адиштэрэ псэуалъэхэмкIэ зэтырагъэпсы­хьагъ. Джащ фэдэу унэр зыдэт щагум гъэцэкIэжьынхэр щы­кIуагъэх.\nМэфэкI Iофтхьабзэм къы­рагъэблэгъагъэх АР-м культу­рэмкIэ иминистрэу Аулъэ Юрэ, Адыгэ Республикэм лъэпкъ IофхэмкIэ, IэкIыб къэралхэм ащыпсэурэ тилъэпкъэгъухэм адыряIэ зэпхыныгъэхэмкIэ ыкIи къэбар жъугъэм иамал­хэмкIэ и Комитет итхьаматэу Шъхьэлэхъо Аскэр, АР-м гъэсэныгъэмрэ шIэныгъэмрэкIэ и Министерствэ илIыкIоу Мамый Марыет, лингвистикэмкIэ «СИЛ Интернешнел» зыфиIорэ Дунэе институтым ишIэныгъэлэжь-лингвистэу Феер Райнер, нэмыкI­хэри.\nАдыгэ къэралыгъо универ­ситетым иректорэу Мамый Даутэ Iофтхьабзэм къекIолIа­гъэхэм шIуфэс къарихыгъ. ­Лъэпкъ факультетым Iоф щызышIэхэрэм ыкIи щеджэхэрэм къафэгушIуагъ.\n— Адыгэ лъэпкъ культурэм фэлэжьэрэ факультетыр зычIэт унэ гъэкIэжьыгъэм ипчъэхэр непэ къызэIутэхыжьых. ИгъэкIотыгъэ гъэцэкIэжьынхэр ащ етшIылIагъэх, аужырэ шапхъэхэм джы ар адештэ. ИIофшIэнкIэ факультетыр къахэщынэу, бзэ зэгъэшIэным ыкIи культурэм и Дунэе гупчэ тшIынэу тыфай, джы ащ Iоф дэтшIэщт, — ­къы­Iуагъ Мамый Даутэ.\nЛъэпкъ факультетым икIэлэ­егъаджэхэм ыкIи истудентхэм къафэгушIуагъэх Аулъэ Юрэ, Шъхьэлэхъо Аскэр, Феер Райнер. Бзэм изэгъэшIэн лъагъэ­кIотэнэу, гъэхъэгъэшIухэр ашIынхэу ахэр къафэлъэ­Iуагъэх.\nФакультетым идеканэу Хьамырзэкъо Нуриет учреждением игъэцэкIэжьынкIэ IэпыIэгъу къафэхъугъэхэм зэрафэразэр къыIуагъ. Унэр аужырэ шап­хъэхэм зэрадиштэрэм фэдэу шIэныгъэхэми зэрэщахагъэ­хъощтыр, екIолIакIэхэр, ушэтыныкIэхэр зэрэзэхащэщтхэр, адыгабзэм, адыгэ культурэм якъэухъумэн зэрэлъагъэкIотэщтыр, проектыкIэхэм, технологиякIэхэм Iоф зэрадашIэщтыр къыIуагъ.\nНэужым лентэ плъыжьыр Шъхьэлэхъо Аскэррэ Мамый Даутэрэ зэпаупкIыгъ, Iофтхьабзэм къекIолIагъэхэр ыкIоцI рагъэблэгъагъэх.\nАудиториехэр зэкIэ зэтегъэ­псыхьагъэх, нэфынэх, ачIэт Iэмэ-псымэхэр кIэх. Студентхэр зыщеджэщтхэ аудиториехэм анэмыкIэу хьакIэщитIу щагъэ­псыгъ. IэпэIасэхэми кабинет шъхьаф афыхахыгъ, дышъэидэм, Iэпэщысэхэм яшIын ныбжьыкIэхэм зафагъэсэн амал яIэщт.\nIофтхьабзэр адыгэ джэгукIэ аухыгъ.\nПредыдущая Яенэрэу Адыгеим щызэхащагъ\nСледущая Дунэе Адыгэ Хасэм ия 13-рэ конгресс